UREDBA KOMISIJE (EU) 2020/1565

z dne 27. oktobra 2020

o spremembi prilog II, III in IV k Uredbi Evropskega parlamenta in Sveta (ES) št. 396/2005 glede mejnih vrednosti ostankov za 1,4-diaminobutan, 1-metilciklopropen, amonijev acetat, bifenazat, klorantraniliprol, klormekvat, ciprodinil, apnenec, mandipropamid, poper, piridaben, repelente: krvno moko, izvlečke morskih alg in trimetilamin hidroklorid v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) ter zlasti člena 5(1) in člena 14(1)(a) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za 1-metilciklopropen, bifenazat, ciprodinil, mandipropamid in piridaben so bile določene v Prilogi II k Uredbi (ES) št. 396/2005. Za klorantraniliprol in klormekvat so bile MRL določene v delu A Priloge III k navedeni uredbi. 1,4‐diaminobutan, amonijev acetat, apnenec, poper, repelenti: krvna moka, izvlečki morskih alg in trimetilamin hidroklorid so vključeni v Prilogo IV k navedeni uredbi.

(2) V okviru postopka za registracijo uporabe fitofarmacevtskega sredstva, ki vsebuje aktivno snov 1-metilciklopropen, na jabolkih in bananah je bila v skladu s členom 6(1) Uredbe (ES) št. 396/2005 vložena vloga za spremembo obstoječih MRL.

(3) Za bifenazat je bila taka vloga vložena za bezgove jagode. Za klormekvat je bila taka vloga vložena za ječmen. Za ciprodinil je bila taka vloga vložena za rabarbaro. Za mandipropamid je bila taka vloga vložena za kolerabice ter „zelišča in užitne cvetove“. Za piridaben je bila taka vloga vložena za papriko.

(4) V skladu s členom 6(2) in (4) Uredbe (ES) št. 396/2005 so bile vložene vloge za uvozne tolerance za klorantraniliprol, ki se v Maleziji uporablja na koščicah oljne palme in plodovih oljne palme, ter piridaben, ki se v Združenih državah Amerike uporablja na lupinarjih. Vložniki trdijo, da ob odobrenih uporabah navedenih snovi na takih kmetijskih rastlinah v navedenih državah ostanki presegajo MRL iz Uredbe (ES) št. 396/2005 in da so za preprečevanje trgovinskih ovir pri uvozu navedenih kmetijskih rastlin potrebne višje MRL.

(5) V skladu s členom 8 Uredbe (ES) št. 396/2005 so zadevne države članice navedene vloge ocenile in Komisiji poslale ocenjevalna poročila.

(6) Evropska agencija za varnost hrane (v nadaljnjem besedilu: Agencija) je proučila vloge in ocenjevalna poročila, zlasti glede tveganj za potrošnike in po potrebi za živali, ter predložila obrazložena mnenja o predlaganih MRL (2). Navedena mnenja je poslala vložnikom, Komisiji in državam članicam ter jih javno objavila.

(7) Glede 1-metilciklopropena je vložnik predložil informacije, ki med pregledom, izvedenim v skladu s členom 12 Uredbe (ES) št. 396/2005, niso bile na voljo. Navedene informacije zadevajo poskuse za ugotavljanje ostankov in študije metabolizma.

(8) Kar zadeva klormekvat, je Agencija priporočila zvišanje MRL za nekatere proizvode živalskega izvora po uporabi snovi na ječmenu.

(9) Agencija je glede vseh drugih vlog ugotovila, da v celoti izpolnjujejo zahteve po podatkih in da so spremembe MRL, ki jih zahtevajo vložniki, sprejemljive z vidika varnosti potrošnikov na podlagi ocene izpostavljenosti potrošnikov za 27 posebnih skupin evropskih potrošnikov. Agencija je upoštevala najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja zadevnih proizvodov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže.

(10) 1,4-diaminobutan, amonijev acetat, apnenec, poper, repelenti: krvna moka, izvlečki morskih alg in trimetilamin hidroklorid (3) so bili začasno vključeni v Prilogo IV k Uredbi (ES) št. 396/2005 do dokončanja njihove ocene v skladu z Direktivo Sveta 91/414/EGS (4) ali Uredbo (ES) št. 1107/2009 Evropskega parlamenta in Sveta (5). Agencija je navedene snovi ponovno ocenila in ugotovila, da je primerno, da apnenec, poper, repelenti: krvna moka, izvlečki morskih alg in trimetilamin hidroklorid trajno ostanejo v Prilogi IV k Uredbi (ES) št. 396/2005 (6) (7). Za 1,4-diaminobutan in amonijev acetat je ugotovila, da je potreben nadaljnji premislek odgovornih za obvladovanje tveganja. Z vidika obvladovanja tveganj je primerno, da te snovi trajno ostanejo v Prilogi IV k Uredbi (ES) št. 396/2005 glede na njihovo naravno prisotnost v okolju.

(11) Iz obrazloženih mnenj, izjave in sklepa Agencije ter ob upoštevanju dejavnikov, ki vplivajo na odločitev, je razvidno, da zadevne spremembe MRL izpolnjujejo zahteve iz člena 14(2) Uredbe (ES) št. 396/2005.

(12) Uredbo (ES) št. 396/2005 bi bilo zato treba ustrezno spremeniti.

(13) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Priloge II, III in IV k Uredbi (ES) št. 396/2005 se spremenijo v skladu s Prilogo k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 27. oktobra 2020 Za Komisijo Predsednica Ursula VON DER LEYEN

(1) UL L 70, 16.3.2005, str. 1.

(2) Znanstvena poročila Agencije so na voljo na spletu: http://www.efsa.europa.eu:

Reasoned opinion on the evaluation of confirmatory data following the Article 12 MRL review for 1‐methylcyclopropene (Obrazloženo mnenje o oceni potrditvenih podatkov po pregledu MRL iz člena 12 za 1-metilciklopropen). EFSA Journal (2020);18(1):5963.

Reasoned opinion on the modification of the existing maximum residue level for bifenazate in elderberries (Obrazloženo mnenje o spremembi obstoječe mejne vrednosti ostanka za bifenazat v bezgovih jagodah). EFSA Journal (2019);17(11):5878.

Reasoned opinion on the setting of import tolerances for chlorantraniliprole in oil palms fruits and oil palms kernels (Obrazloženo mnenje o določitvi uvoznih toleranc za klorantraniliprol na koščicah oljne palme in plodovih oljne palme). EFSA Journal (2019);17(11):5877.

Reasoned opinion on the modification of the existing maximum residue levels for chlormequat in barley and animal commodities (Obrazloženo mnenje o spremembi obstoječih mejnih vrednosti ostankov za klormekvat v ječmenu in živalskih proizvodih). EFSA Journal (2020);18(1):5982.

Reasoned opinion on the modification of the existing maximum residue level for cyprodinil in rhubarbs (Obrazloženo mnenje o spremembi obstoječe mejne vrednosti ostanka za ciprodinil v rabarbari). EFSA Journal (2019);17(9):5813.

Reasoned opinion on the modification of the existing maximum residue levels for mandipropamid in kohlrabies and herbs and edible flowers (Obrazloženo mnenje o spremembi obstoječih mejnih vrednosti ostankov za mandipropamid v kolerabicah ter zeliščih in užitnih cvetovih). EFSA Journal (2020);18(1):5958.

Reasoned opinion on the modification of the existing maximum residue level for pyridaben in sweet pepper/bell pepper and setting of an import tolerance in tree nuts (Obrazloženo mnenje o spremembi obstoječe mejne vrednosti ostanka za piridaben v papriki in določitvi uvozne tolerance v lupinarjih). EFSA Journal (2020);18(2):6035.

(3) Uredba Komisije (ES) št. 839/2008 z dne 31. julija 2008 o spremembi Uredbe Evropskega parlamenta in Sveta (ES) št. 396/2005 glede prilog II, III in IV o mejnih vrednostih ostankov pesticidov v ali na nekaterih proizvodih (UL L 234, 30.8.2008, str. 1).

(4) Direktiva Sveta 91/414/EGS z dne 15. julija 1991 o dajanju fitofarmacevtskih sredstev v promet (UL L 230, 19.8.1991, str. 1).

(5) Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL L 309, 24.11.2009, str. 1).

(6) Statement on pesticide active substances that do not require a review of the existing maximum residue levels under Article 12 of Regulation (EC) No 396/2005 (Izjava o pesticidnih aktivnih snoveh, za katere ni potreben pregled obstoječih mejnih vrednosti ostankov v skladu s členom 12 Uredbe (ES) št. 396/2005). EFSA Journal (2019);17(12):5954.

(7) Conclusion on the peer review of the pesticide risk assessment of the active substance blood meal (Sklep o strokovnem pregledu ocene tveganja za pesticide z aktivno snovjo krvna moka). EFSA Journal (2020);18(2): 6006.